সঙ্ঘ পরিবারের তাত্বিক নেতা এস গুরুমূর্তি। আর তিনি জানিয়ে দিলেন সঙ্ঘ পরিবারের পরিকল্পনা। বিরোধী দলেদের বিরোধিতা তো বটেই দলের বিরোধিতা অস্বীকার করেও নরেন্দ্র মোদী  নোটবাতিলের সিদ্ধান্ত নিয়েছেন। মনে করা হয় এই সিদ্ধান্তের পিছনে ছিল সঙ্ঘ পরিবার। কালো টাকা ধরতে আরএসএস-এর দাবি মেনেই এমন সিদ্ধান্ত নেন প্রধানমন্ত্রী।
এক মাস আগে ৫০০ ও ১০০০ টাকার নোট বাতিল করেছেন প্রধানমন্ত্রী নরেন্দ্র মোদী। এবার ২০০০ টাকার নোটও বাতিল হতে পারে। মোদী ঘনিষ্ঠ আরএসএস-এর অর্থনীতিবিদ এস গুরুমূর্তি একটি সর্বভারতীয় সংবাদমাধ্যমকে দেওয়া সাক্ষাৎকারে বলেছেন, আগামী চার-পাঁচ বছরের মধ্যেই বাতিল হয়ে যাবে নতুন ২০০০ টাকার নোট।
পুরনো ৫০০ ও ১০০০ টাকার নোটবাতিলের পরে ২০০০ টাকার নতুন নোট আনার ঘোষণার সময়েই মনে করা হয়েছিল, এই নোট বেশি দিনের জন্য নয়। কার্যত সেই সম্ভাবনাতেই সিলমোহর দিলেন এস গুরুমূর্তি। তিনি বলেছেন, এখন ২০০০ টাকার নোট আনা হয়েছে শুধুমাত্র সাময়িকভাবে চাহিদা সামলানোর জন্য।এক সঙ্গে দু’টি বড় অঙ্কের নোটবাতিল করার সময়ে বড় একটি নোট বাজারের জন্যই দরকার ছিল। আগামী চার থেক পাঁচ বছরের মধ্যে এই নোটও বাতিল করে দেওয়া হবে। তাই যারা নতুন এই বড় নোটে কালো টাকার সঞ্চয় করবেন ভেবেছেন তারা খুব বেশি সুবিধা করতে পারবেন না।
এত বড় নোট বাজারে আনার জন্য কালো টাকা আবার জমতে শুরু করবে বলে অনেকেই মোদীর সমালোচনা করেছিলেন। কিন্তু এটা যে নরেন্দ্র মোদীর সাময়িক সিদ্ধান্ত তা এ দিন স্পষ্ট করেছেন আরএসএস-এর ইংরাজি মুখপত্র ‘অর্গানাইজার’-এর প্রাক্তন সাংবাদিক গুরুমূর্তি। তিনি জানিয়েছেন, যা পরিকল্পনা তাতে বাজারে সব থেকে দামী নোট থাকবে ৫০০ টাকার। এরপরে ২৫০ টাকা বা ২০০ টাকার নোটও আসবে। একই সঙ্গে গুরুমূর্তির বক্তব্য, আগামী চার-পাঁচ বছরে যেভাবে ডিজিটাল লেনদেন বাড়বে তাতে ২০০০ টাকার নোটের গুরুত্বও কমে যাবে।